Diari Oficial de la Generalitat Valenciana


Sumari del DOGV 4432, del 04-02-2003 (2003/1216)

Notificació a la OP número 716, SAT número 175 Masfrut, Ltda., de la Resolució de 10 de desembre de 2002, de la consellera de la Conselleria d'Agricultura, Pesca i Alimentació, per les ajudes a la producció per entrega de cítrics a la transformació. Campanya 1998-1999.
-----------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4432

Data del DOGV
:   04-02-2003

Secció del DOGV
:   V. ALTRES ANUNCIS - G) ALTRES ASSUMPTES

Número del document
:   2003/1216


Organisme emissor
:   Conselleria d'Agricultura, Pesca i Alimentació

Tipus de document
:   Anunci

Notificació a la OP número 716, SAT número 175 Masfrut, Ltda., de la Resolució de 10 de desembre de 2002, de la consellera de la Conselleria d'Agricultura, Pesca i Alimentació, per les ajudes a la producció per entrega de cítrics a la transformació. Campanya 1998-1999. [2003/A1216]
  
La consellera de la Conselleria d'Agricultura, Pesca i Alimentació, de conformitat amb l'article 59.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, notifica mitjançant escrit a la OP número 716, SAT número 175, Masfrut Ltda., amb domicili al carrer de la Vilavella, número 72, 12820 Nules (Castelló), que:
  
«Amb data 15 de juliol del 2002, el director general de Producció Agrària de la Conselleria d'Agricultura, Pesca i Alimentació va dictar resolució en l'expedient número 17-0007-2002, per la qual es declara que l'organització de productors (OP) número 716, societat agrària de transformació (SAT) número 175, Masfrut Ltda., va incomplir la normativa reguladora del règim d'ajudes a la producció per entrega de cítrics a la transformació corresponent a la campanya 1998-1999, amb la qual cosa va percebre indegudament la subvenció per import de 50.542,13 euros i, en conseqüència, s'ordena el reintegrament pertinent de la dita quantitat més els interessos corresponents.
  
Contra la resolució esmentada presenta la OP recurs d'alçada amb base en al·legacions i arguments a què posteriorment es farà referència.
  
Per a la resolució de la impugnació s'han de tindre en compte els següents
  
Antecedents
  
1. La OP recurrent, a l'empara dels reglaments (CE) número 2.202/1996, del Consell, i (CE) número 1169/1997, de la Comissió, va contractar amb indústries de transformació, per a la campanya 1998-1999, l'entrega de determinades quantitats clementina per a la seua transformació en suc i gallons, i taronja per a suc, i es va entregar efectivament un cert nombre de quilograms de fruita (quantitats, les unes i les altres, que s'especifiquen en l'expedient i en la resolució recorreguda).
  
Com a conseqüència d'estes actuacions i amb base en les normes esmentades, la OP va percebre al llarg de la dita campanya per entrega a transformació de cítrics, en concepte de bestretes i saldo de l'ajuda, un import total de 8.409.503 pessetes (50.542,13 euros), d'acord amb el que l'expedient i la resolució recorreguda igualment especifiquen.
  
A fi de verificar el compliment per part de la OP de les disposicions comunitàries que justifiquen este tipus d'ajudes econòmiques a la transformació de cítrics, i d'acord amb les disposicions de l'article 18 del Reglament (CE) 1169/1997 esmentat, es van realitzar per funcionaris d'esta conselleria els controls que el dit precepte establix, els quals es van plasmar en les corresponents actes que es troben en l'expedient.
  
2. Davant del contingut d'estes actes s'inicia l'expedient de reintegrament, i després de les al·legacions de la interessada i els informes dels tècnics de la Direcció General de Producció Agrària, finalitza el procediment amb la Resolució de 15 de juliol de 2002 esmentada, del director general de Producció Agrària, en la qual es declara que la OP va incomplir la normativa reguladora de l'ajuda a la producció per entrega de cítrics a la transformació corresponent a la campanya 1998-1999 i, en conseqüència, ordena el reintegrament de les dites ajudes. L'incompliment resulta, resumidament i fonamentalment, dels aspectes següents:
  
- Es constata que no són conciliables les dades sobre quilograms comptabilitzats en les entrades amb els de les eixides (falta de la concordança exigida per l'article 18.2 del Reglament 1169/1997).
  
- No es justifica documentalment que les entregues a indústria procedisquen efectivament de producte dels socis de la OP (incompliment de l'article 3 del Reglament 1.169/1997).
  
- S'incomplixen les normes sobre liquidacions, terminis i forma de pagament als socis de la OP (inobservança de l'article 15.2 del Reglament 1.169/1997).
  
- Un dels socis no figura en les llistes d'efectius productius (LEP) presentades per la OP (transgressió de l'article 8.1 del Reglament 1.169/1997).
  
3. Contra esta resolució, la interessada interposa recurs d'alçada amb base, resumidament i fonamentalment, en les al·legacions següents:
  
- Les diferències constatades entre les entrades i eixides de producte del magatzem són degudes a les minves que són normals i corrents en este tipus d'operacions.
  
- Els dubtes de l'administració sobre que les entregues a indústria procedisquen efectivament de producte dels socis de la OP són deguts al fet que aquella pren com a referència els albarans d'entrada al magatzem, i estos poden reflectir dades errònies.
  
- Els defectes en la formalització de les liquidacions són deguts a la creença que s'actuava correctament, sense que això haja impedit que els socis de la OP hagen percebut les quantitats pertinents.
  
- Se sol·licita una interpretació flexible de les normes que contenen els reglaments comunitaris d'aplicació.
  
4. Amb data 20 de setembre del 2002 s'emet informe pel mateix director general de Producció Agrària, en el qual conclou proposant la desestimació del recurs presentat.
  
Fonaments de dret
  
1. La competència per a resoldre este recurs d'alçada correspon a la consellera d'Agricultura, Pesca i Alimentació, d'acord amb l'article 114 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú (modificada per la Llei 4/1999, de 13 de gener), en relació amb el Reglament Orgànic i Funcional de la Conselleria d'Agricultura, Pesca i Alimentació, aprovat per mitjà del Decret 89/1999, del Govern Valencià, i amb el Decret 178/1996, de 2 d'octubre, del Govern Valencià, pel qual es designa l'organisme pagador i l'organisme de certificació dels gastos corresponents a la secció de garantia del Fons Europeu d'Orientació i Garantia Agrària (FEOGA) a la Comunitat Valenciana, i s'establix el seu règim d'organització i funcionament.
  
2. Les al·legacions contingudes en el recurs d'alçada es limiten a reproduir allò ja assenyalat per la interessada durant la tramitació del procediment de reintegrament, i han sigut ja contestades degudament i correctament per la resolució que va posar fi a aquell, i que ara és objecte de recurs.
  
Així, la recurrent en cap moment discutix ni posa en qüestió la realitat de les irregularitats apreciades per l'Administració, i se circumscriu a discutir les conseqüències jurídiques aplicables a aquelles (a pesar de la seua evidència) o a oferir ?amb més o menys pes jurídic- el que entén com a explicacions o justificacions d'estes inobservances, justificacions que en cap cas estan previstes en les normes d'aplicació al cas.
  
Pel que fa a les ?minves- que, segons la recurrent, justificarien les diferències entre les dades d'entrada i eixida del producte en la OP i des d'ella, n'hi ha prou amb remetre'ns ací al que correctament s'assenyala en la resolució impugnada sobre la constatació irrebatible de tals discordances amb base fins i tot en la pròpia comptabilitat formalitzada per la OP, a pesar que esta manté que tals minves no es van comptabilitzar.
  
Tampoc no es pot admetre l'argument quant als dubtes sobre la fiabilitat dels albarans (pel que fa a la falta de justificació que les entregues a indústria procedisquen efectivament de socis de la OP), perquè són precisament estos documents els que permeten ?a falta d'un altre tipus d'acreditació, inexistent en este cas- comprovar que la mercaderia enviada a industrialització prové dels socis de la OP (article 3 del reglament).
  
3. En tot cas, i com a contestació comuna a estos dos arguments del recurs s'ha d'assenyalar ací que una de les qüestions fonamentals que exigix el present règim d'ajudes és que siga possible comprovar i acreditar que hi ha concordança entre el producte enviat a transformació i el lloc a disposició de la OP pels seus socis, i per a això cal garantir que tota la matèria primera que es destina a indústria procedix únicament d'aquells, i evitar qualsevol dubte sobre que s'aprofite este règim perquè, il·lícitament, els magatzems amb què la OP col·labora envien a la indústria fruita no procedent de socis de la OP i productors independents que tinguen subscrits contractes amb esta.
  
I per a això es fa essencial que la OP controle les entrades en ella que donen origen de les entregues a indústria, i la OP es troba obligada a unes actuacions fiscalitzadores i preventives especials, la qual cosa no és sinó manifestació del que s'establix expressament en el preàmbul del Reglament (CE) 2.202/1996, quan assenyala que la intervenció de les organitzacions de productors es preveu, entre altres raons, per al ?control eficaç dels productes que s'hagen d'entregar?.
  
Esta comprovació diligent que competix a la OP (i la realització de la qual ha d'acreditar davant de l'administració) pot plasmar-se en un suport documental o un altre, però l'òrgan administratiu ha de verificar i tindre com a demostrat que la OP ha efectuat eixes actuacions fiscalitzadores i preventives mencionades, a les quals està especialment obligada ?reiterem- atesa la condició de comerciants dels magatzems amb què col·labora.
  
Per consegüent, la discussió ha de centrar-se no tant en el valor atribuïble als albarans per se, com en si ha quedat demostrat de forma fefaent que la OP ha intervingut amb la diligència deguda en aquella fase del procés consistent en l'entrada de fruita provinent dels seus socis en les instal·lacions des de les quals s'envia el producte a la transformació.
  
I per a l'obtenció de la certesa sobre si la OP ha intervingut diligentment en eixa fase del procés (cosa que no suposa en definitiva sinó la comprovació per part de l'administració de la coherència a què es referix l'article 18 del Reglament 1.169/1997) no es pot considerar suficient allò que ha aportat la recurrent, ja que no se'n deduïx indubtablement la presència o intervenció documentada de la OP en el moment d'entrada de la mercaderia de socis en l'àmbit organitzatiu d'aquella; per això, d'acord amb la norma comunitària d'aplicació, com que no ha sigut possible realitzar les verificacions pertinents per a establir la concordança a què al·ludix l'article 18 esmentat (que justifica, entre altres, la finalitat d'estes ajudes), no es pot concloure sinó amb l'incompliment d'este règim subvencionador per falta de les justificacions pertinents.
  
4. No s'al·lega res en el recurs sobre allò que ha constatat l'administració quant a la transgressió de l'article 8.1 del Reglament 1.169/1997, en no existir coincidència entre els socis perceptors de les ajudes i els que figuren en les LEP, i tampoc no es pot admetre ?per raons òbvies- els arguments de la recurrent sobre l'incompliment de l'article 15.2 del reglament (creença d'actuar correctament).
  
Finalment, i davant de la sol·licitud de flexibilitat en la interpretació o aplicació de les normes reglamentàries per part de l'administració, n'hi ha prou amb recordar ací l'exigència constitucional que l'actuació de l'administració servisca amb objectivitat l'interés públic ajustant-se plenament a dret.
  
Per tot això que s'ha exposat, ateses les actuacions contingudes en el procediment i vistos els preceptes legals esmentats, els de la Llei de Règim Jurídic de les Administracions Públiques i Procediment Administratiu Comú i els altres d'aplicació general i pertinent, es dicta la següent
  
Resolució
  
Desestimar el recurs d'alçada interposat per l'organització de productors (OP) número 716, societat agrària de transformació (SAT) número 175, Masfrut Ltda., contra la Resolució de 15 de juliol de 2002, del director general de Producció Agrària de la Conselleria d'Agricultura, Pesca i Alimentació, dictada en l'expedient núm. 17-0007-2002, per la qual es declara que l'organització de productors mencionada va incomplir la normativa reguladora de l'ajuda a la producció per entrega de cítrics a la transformació corresponent a la campanya 1998-1999, amb la qual cosa va percebre indegudament la subvenció per import de 50.542,13 euros i, en conseqüència, s'ordena el reintegrament pertinent d'esta quantitat més els interessos corresponents.
  
Contra la present resolució, que posa fi a la via administrativa, podrà interposar-se recurs contenciós administratiu en el termini de dos mesos a partir del següent al de la data de la recepció d'esta notificació davant de la Sala Contenciosa Administrativa del Tribunal Superior de Justícia de la Comunitat Valenciana.
  
Cosa que li comunique d'acord amb allò que es preveu en els articles 58.2 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i 46.1 de la Llei 29/1998, de 13 de juliol, Reguladora de la Jurisdicció Contenciosa Administrativa.
  
València, 10 de desembre de 2002.- La consellera d'Agricultura, Pesca i Alimentació: Maria Àngels Ramón-Llin i Martínez.»